Ningund Fijodalgo, nin otro ome non deve tomar conducho en ningund solariego, que sea realengo , o abadengo, o de otro Fijodalgo , o de otro ome qualquier , e sil' tomare , non deve atender a pagar, nin a dejar peños a tercer dia , nin esperar a quitarlos a nueve dias , mas luego en aquel dia mesmo lo deve pagar ; pan , vino , cebada, leña , paja , ortaliza , esto dobrado en dineros ; e lo al que tomare , como buey , como baca , como carnero , o puerco , o cabrito , lechon, o ansar, o gallina , o capon , devel' pechar luego dobrado , por uno dos vivos de aquella natura , e de aquella edat, e de aquella valia ; e por cada solar, en quel´ tomare , deve pechar trescientos sueldos , si fuer de labrador , e si fuer de Fijodalgo , quinientos sueldos, e demas el coto del Rey, ansi como es Fuero de Castiella.